Каратун “Гөлчәчәк” балалар бакчасы

Тапкырлык, зирәклек

(әйләнә-тирә дөньяны танып белү буенча зурлар төркемендә интегральләштерелгән шөгель конспекты)

Әзерләде: тәрбияче

 Мингалимова Әминә Нурулловна.

**Максат**: Балаларның уйлау, фикерләү сәләтләрен үстерү, аларда тапкырлык, зирәклек, игътибарлылык, күзәтүчәнлек тәрбияләү.Халык әкиятләренә карата кызыксыну уяту, гомуми эш өчен берләшергә, бер-береңә ярдәмгә килергә өйрәтү.

***Тәрбияче*:** Хәерле көн, балалар! Кәефләрегез ничек?

***Балалар***: яхшы.

***Тәрбияче*:** Без үзебезнең яхшы кәефне, матур елмаюыбызны башкаларга да бүләк итик әле.

***Балалар***:(бергә)

Кулларымны сузам сина

Дустым елмаеп – көлеп.

Кушылсыннар башкалар да

Безнең дуслыкны күреп.

***Тәрбияче***:Балалар,сез әкиятләр яратасызмы?

***Балалар*:** Әйе, яратабыз.

***Тәрбияче***:Әкиятләрне карарга яратасызмы, әллә тыңларгамы?

***Балалар*:** Тыңларга да, карарга да яратабыз.

***Тәрбияче***: Әйтегез әле, сез нинди әкиятләр беләсез?

***Балалар***:Су анасы, Шүрәле, Три медведя, Красная шапочка, Өч кыз...

***Тәрбияче***: Бик әйбәт, балалар.Бу нинди сандык икән? Ачып карыйм әле.Монда ниндидер хат бар.Тыңлагыз әле, балалар. Машадан диелгән.

 ***Хат.***

Балалар, минем сезгә сөйлисе зур хәсрәтем бар.Әтием белән әнием базарга киткәндә миңа кечкенә энемне карарга кушканнар иде.Мин энемне ишек алдында чирәмгә утырттым да, иптәш кызларым белән уйнарга чыгып киттем.Уен белән мавыгып, энем турында бөтенләй онытканмын.Ә кайтып керсәм, ишек алдында энем юк.Мин инде эзләргә киттем.Булышуыгызны сорап, сезгә хат салдым.

 ***Тәрбияче***:Балалар, безгә таныш бит бу кыз.Ул кайсы әкияттән килгән соң?(”Казлар-аккошлар”).Ә кызның исеме ничек? (Маша),Ә энесенең исеме ничек? (Ваня) Ул кая китте икән?

***Балалар***: Кыз-Маша, энесе- Ваня.Аны казлар-аккошлар алып киткәннәр бит.

***Тәрбияче***:Балалар, кызга энесен эзләргә булышабызмы?Юлга чыгарга сез әзерме?

***Балалар***:Әйе.

Күңелле көй яңгырый һәм балалар шул көйгә атлыйлар.

***Тәрбияче***: Балалар, безнең каршыбызда нәрсә ул?

***Балалар***: Мич

***Тәрбияче***: Әйдәгез әле, балалар, мичтән сорап карыйк, бәлки ул беләдер. Мич, мич, мичкәй син күрмәдеңме казлар – аккошлар кайсы якка очтылар?

***Мич***: Балалар, “минем теләгемне үтәсәгез әйтермен”.

***Тәрбияче***:Балалар, нишлибез?Мичнең теләген үтибезме?

***Балалар***: Әйе, үтибез.

***Тәрбияче***: Мич, әйт теләгеңне.

***Мич:*** Балалар, заманалар үзгәрде.Бик күп өйләрдә инде мин юк.Миңа үземнең кирәксезлегемне тою бик авыр.Бер ипи пешереп, күңелемне җылытсагыз, мин бик рәхмәтле булыр идем.

***Тәрбияче***: Балалар, мичкә булышабызмы?

 ***Балалар***:Булышабыз

***Тәрбияче***: Әйдәгез бергәләп без дә түгәрәк ипи пешерик.(тозлы камырдан әвәлиләр)

***Мич***: Рәхмәт сезгә, балалар. Тамагым туйды, күңелем җылынды.Ярдәмегез өчен мин сезгә юлны әйтәм.Әнә теге юл буйлап, туп-туры барыгыз.

***Тәрбияче***:Рәхмәт сиңа мич! Ә без балалар белән юлны дәвам итик. (күңелле көй астында юлны дәвам итәләр)

***Тәрбияче***: Балалар, карагыз әле безнең каршыбызда нинди агач үскән?

 ***Балалар***: Алмагач

***Тәрбияче***: Әйдәгез балалар, алмагачтан казлар аккошларның айсы якка китүләрен сорыйбыз. Алмагачкай, син казлар аккошларның кайсы якка очканын күрмәдеңме?

***Алмагач***: Минем биремнәремне үтәсәгез, юлны күрсәтермен.

 ***Тәрбияче***: Үтибезме , балалар?

***Балалар***: Әйе, үтибез.

***Тәрбияче***:Алмагач, без синең биремеңне үтәргә әзер..

***Алмагач***: Җирдә минем коелган алмаларым ята.Аларны бер кеше ашамый да, җыймый да,тапталып, череп кенә бетәләр.Алмаларымны җыеп бирегез әле, балалар.

 ***Тәрбияче***: Балалар, җирдәге алмалар бик серле.Алар артына саннар язылган шул саннарны әйтеп, кәрзингә салырга кирәк.

 (Балалар алма җыялар.Һәр балага бер алма,артындагы санны татарча һәм русча әйтеп, кәрзингә сала.Санның күршеләрен дә әйтә.)

***Алмагач:*** Рәхмәт сезгә, балалар.Тирә-ягым чистарды, кәрзинемә күпме алма җыелганын да белдем .Ярдәмегез өчен мин сезгә юлны әйтәм.Алар урман ягына таба очтылар.

***Тәрбияче***:Рәхмәт сиңа, алмагач! Ә без балалар белән юлны дәвам итик.

(Балалар тәрбияче белән елгага таба шигырь сөйләп һәм хәрәкәтләр ясап баралар)

**Физкультминутка**

Без әле бераз ардык,

Ял итәргә уйладык.

Башны иябез алга,

Ә аннары артка.

Уңга, сулга борабыз,

Аннан карап торабыз.

Иң өсләрен сикертәбез,Кулларны биетәбез.

Бер алга, бер артка сузып,

Күңелле ял итәбез.

***Тәрбияче***: Балалар, без сезнең белән кая килеп җиттек?

***Балалар:*** Елга буена килеп җиттек.

***Тәрбияче***:Менә елга янына килеп тә җиттек. Әйдәгез, сорап карыйк әле, елга казлар-аккошларның кайсы якка таба очканын күрмәгәнме икән? Елга, елга, әйтче безгә, казлар-аккошлар кайсы якка очтылар?

***Елга***: Балалар, мин сездән ярдәм сорыйм. Карагыз әле, минем суымда бик күп вак-вак матур балыклар йөзә. Ләкин минем тирә-ягымны чуп-чар басты.Сез чүпләрне җыеп алсагыз , аннары мин сезгә казлар-аккошларның кая таба очканын әйтер идем.

***Тәрбияче***: Балалар, елгага булышабызмы, чүпләрне җыеп алабызмы?

***Балалар:*** Булышабыз.(балалар чиләкләргә чүп җыялар)

***Тәрбияче***:Балалар, булдырдыгыз. Хәзер балыкларга куркыныч түгел, чөнки чүпләрне җыйдык.Елга кырыйлары чистарды.

***Елга:*** Рәхмәт, сезгә балалар.Ә казлар-аккошлар алар Убырлы карчыкның ярдәмчеләре бит.Энеңне алар аның өенә алып киттеләр.Сез Убырлы карчык өенә барыгыз.

***Тәрбияче***: Рәхмәт сиңа,елга! Балалар, бераз ял итеп алыйк та,юлыбызны дәвам итәрбез.

**Туп белән уен** : *“Табигатьне без ничек саклый алабыз?”*

-чүпләрне чүп савытына салырга;

- агач ботакларын сындырмаска;

-хайваннарны рәнҗетмәскә;

-күбәләкләрне тотмаска,

***Тәрбияче:*** Дөрес әйтәсез, балалар.Без табигатьне шулай сакларга тиешбез.Бераз ял итеп алдык.Инде юлны дәвам итик.Балалар, сез нинди тавышлар ишетәсез?

***Балалар***: Кошлар сайрый, агачлар шаулый, чишмә чылтырый...(тавышлар тыңланыла)

***Тәрбияче***: Әйе, балалар без урманга килеп тә җиттек.Еракта ниндидер өй күренә?(кул каш өстендә)

***Балалар***: Урман эчендә убырлы карчыкның өе күренә.

***Тәрбияче***: Убырлы карчык, әйт әле,син нишләп балалар урлап йөрисең?

***Убырлы карчык***: Балалар, мин бит әниемне тыңламадым.Балалар бакчасына йөрмәгәч, мине мәктәпкә укырга алмадылар . Хәзер мин укый да, яза да белмим.Мин белмәгән сорауларга җавапны Ваня әйтеп бирер дип уйлаган идем.Аны шуңа күрә урладым. Ләкин ул әле кечкенә икән.Шулай да минем сорауларыма җавап табасым килә.Балалар, сез миңа җавап табарга булышыгыз инде.

-Укырга кайчан баралар?

 -Уң кулда ничә бармак бар?

-Алмагачта чия үсәме?

-Дүшәмбе русча ничек тәрҗемә ителә?

-Син йөри торган балалар бакчасының исеме ничек?

***Убырлы карчык:*** Ай, рәхмәт яугырлары! Сез бик ярдәмчел,белемле балалар икәнсез.Мин бөтен соракуларыма да җавап таптым.Шундый күңелле булып китте.Мин сезгә малайны бирәм.Ул да сезнең кебек акыллы, белемле булып үссен. Ә мин моннан соң әнием сүзен тыңлый башлыйм.Минем дә сезнең кебек балалар бакчасына, мәктәпкә барасым килә.

***Тәрбияче***: Яхшы Убырлы карчык, без сине гафу итәрбез. Син без уйлаганча ук усал түгелсең икән.Уңышлар телибез сиңа. Сау бул.

***Тәрбияче:*** Балалар,хәзер нде Маша белән Ваняны өйләренә озатып куйыйк.Тиздән әниләре дә кайтып җитәр.

 ***Тәрбияче***: Балалар,без Машага ярдәм итә алдык.Сез шатмы ?

***Балалар***:Әйе!

***Тәрбияче***:Балалар, кәефләрегез ничек?Дәрес сезгә ошадымы?

***Балалар***:Ошады!

***Тәрбияче***: Миңа да сезнең белән бик ошады.Сез бик зирәк, акыллы балалар икән. Балалар, сезнең тапкырлыгыгыз , зирәклегегез, яхшы күңелле, ярдәмчел булуыгыз Машага энесен табарга ярдәм итте.Тапкырлык, зирәклек кыен хәлләрдән чыгу өчен иң зур ярдәмче ул!